KOMISSION TÄYTÄNTÖÖNPANOPÄÄTÖS (EU) 2021/334,

annettu 23 päivänä helmikuuta 2021,

Romanian ilmoittamasta luonnoksesta asetukseksi, joka koskee torjunta-aineilla tapahtuvasta hedelmien ja vihannesten pintakäsittelystä annettavia tietoja

(tiedoksiannettu numerolla C(2021) 1096)

(Ainoastaan romaniankielinen teksti on todistusvoimainen)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1169/2011 (1) ja erityisesti sen 45 artiklan 4 kohdan,

sekä katsoo seuraavaa:

(1) Romanian viranomaiset ilmoittivat komissiolle 5 päivänä maaliskuuta 2020 asetuksen (EU) N:o 1169/2011 45 artiklan 1 kohdan mukaisesti luonnoksesta asetukseksi, joka koskee 39 artiklan 1 kohdassa tarkoitettuja pakkausmerkinnöissä annettavia pakollisia lisätietoja, joilla talouden toimijoiden on tiedotettava kuluttajille torjunta-aineilla tehdystä hedelmien ja vihannesten pintakäsittelystä, jäljempänä ’asetusluonnos’.

(2) Asetuksessa (EU) N:o 1169/2011 säädetään yleisistä periaatteista, vaatimuksista ja velvollisuuksista, jotka liittyvät elintarviketietoihin ja erityisesti elintarvikkeiden merkintöihin. Tämän osalta asetuksen (EU) N:o 1169/2011 9 artiklan 1 kohdassa ja 10 artiklassa luetellaan kaikki tiedot, joiden ilmoittaminen elintarvikkeista on pakollista 10–35 artiklan mukaisesti, jollei poikkeuksista muuta johdu.

(3) Asetuksen (EU) N:o 1169/2011 39 artiklan 1 kohdassa säädetään, että 9 artiklan 1 kohdassa ja 10 artiklassa tarkoitettujen pakollisten tietojen lisäksi jäsenvaltiot voivat 45 artiklassa säädetyn menettelyn mukaisesti toteuttaa toimenpiteitä, joilla vaaditaan antamaan sellaisia pakollisia lisätietoja tietyntyyppisistä elintarvikkeista tai elintarvikkeiden ryhmistä, jotka ovat perusteltuja vähintään yhdestä seuraavista syistä: kansanterveyden suojelu, kuluttajansuoja, petostentorjunta tai teollisoikeuksien ja kaupallisten oikeuksien suojeleminen, alkuperänimitysten ja alkuperämerkintöjen suojeleminen sekä vilpillisen kilpailun estäminen.

(4) Ottamalla käyttöön kansallisia toimenpiteitä, joilla vaaditaan antamaan kuluttajille tietoja hedelmien ja vihannesten korjuun jälkeisestä pintakäsittelystä torjunta-aineilla, asetusluonnoksella vahvistetaan asetuksen (EU) N:o 1169/2011 39 artiklan 1 kohdassa tarkoitettuja tietyistä elintarvikkeiden ryhmistä annettavia pakollisia lisätietoja. Sen vuoksi on tarpeen tutkia, onko asetusluonnos edellä mainittujen asetuksen vaatimusten ja Euroopan unionin toiminnasta tehdyn sopimuksen määräysten mukainen.

(5) Asetusluonnoksen 1 §:ssä vahvistetaan edellytykset, jotka talouden toimijoiden on täytettävä sen varmistamiseksi, että kuluttajille annetaan paikkansapitävät, täydet ja täsmälliset tiedot hedelmien ja vihannesten pintakäsittelystä torjunta-aineilla.

(6) Asetusluonnoksen 2 §:ssä säädetään, että talouden toimijoiden on ilmoitettava kuluttajille selkeästi näkyvillä merkinnöillä siitä, että markkinoille saatettavat hedelmät ja vihannekset on pintakäsitelty torjunta-aineilla, ja annettava selkeät tiedot tuotteiden oikeasta käsittely- ja käyttötavasta ja mainittava näissä tiedoissa tarvittaessa se, että kyseisten tuotteiden kuoren nauttimista olisi vältettävä.

(7) Asetusluonnoksen 3 §:ssä vaaditaan, että toimijoiden on annettava nämä tiedot sijoittamalla asetusluonnoksen liitteessä oleva teksti välittömästi kyseisten hedelmien ja vihannesten viereen niille myyntitiloissa varatulle hyllylle. Asetusluonnoksen liitteessä edellytetään seuraavien tietojen antamista: varoitus ”tuotteet on pintakäsitelty torjunta-aineella”, talouden toimijan merkitsemä ”torjunta-aineen nimi”, varoitus ”välttäkää tuotteiden kuoren nauttimista” sekä talouden toimijan merkitsemät ”käsittely- ja käyttöohjeet”.

(8) Komission pyydettyä lisäselvityksiä 6 päivänä helmikuuta 2020 päivätyllä kirjeellä Romanian viranomaiset täsmensivät 5 päivänä maaliskuuta 2020 päivätyllä kirjeellä, että asetusluonnoksessa viitataan siihen, että myytäväksi tarjottujen hedelmien ja vihannesten pinnoilla on torjunta-aineita, joita toimijat ovat korjuun jälkeen käyttäneet hedelmien ja vihannesten pintakäsittelyyn niiden tuoreuden säilyttämiseksi.

(9) Kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta annetussa Euroopan parlamentin ja neuvoston asetuksessa (EY) N:o 1107/2009 (2) säädetään kasvinsuojeluaineita ja niihin sisältyviä tehoaineita koskevista säännöistä. Asetuksen (EY) N:o 1107/2009 28 artiklan mukaisesti kasvinsuojeluaineiden, myös korjuun jälkeiseen pintakäsittelyyn tarkoitettujen, markkinoille saattamiseen ja käyttöön jäsenvaltioissa tarvitaan lupa. Sitä varten niiden turvallisuus on arvioitava perusteellisesti, jotta voidaan varmistaa muun muassa ihmisten terveyden suojelu, johon kuuluu myös kuluttajien turvallisuus. Kasvinsuojeluaineiden käytössä on noudatettava asetuksen (EY) N:o 1107/2009 55 artiklassa vahvistettuja vaatimuksia.

(10) Jotta voidaan varmistaa kasvinsuojeluaineilla käsiteltyjen elintarvikkeiden turvallisuus, torjunta-aineiden jäämät eivät näissä tuotteissa, hedelmät ja vihannekset mukaan luettuina, saa ylittää Euroopan parlamentin ja neuvoston asetuksessa (EY) N:o 396/2005 (3) vahvistettuja jäämien enimmäismääriä. Asetuksen (EY) N:o 396/2005 periaatteena on myös se, että jäämien enimmäismääriä ei saa asettaa korkeammalle tasolle kuin on hyvän maatalouskäytännön mukaan tarpeen eli korkeammalle kuin mitä tarvitaan tietyn tuhoojan torjumiseksi. Lisäksi enimmäismäärien on oltava kuluttajien kannalta turvallisia.

(11) Euroopan parlamentin ja neuvoston asetuksen (EY) N:o 178/2002 (4) 14 artiklan 1 kohdan mukaan markkinoille ei saa saattaa elintarvikkeita, jotka eivät ole turvallisia.

(12) Euroopan parlamentin ja neuvoston asetuksen (EU) 2017/625 (5) mukaisesti jäsenvaltioiden on ryhdyttävä täytäntöönpanotoimiin, jos jäämien enimmäismäärät ylittyvät.

(13) Komission täytäntöönpanoasetuksessa (EU) N:o 543/2011 (6) vahvistetaan pakkausmerkintöjä koskevat säännökset, jotka liittyvät säilöntäaineiden tai muiden kemiallisten aineiden käyttöön sitrushedelmien käsittelyssä.

(14) Elintarvikkeita, jotka täyttävät asetuksen (EY) N:o 178/2002 vaatimukset ja jotka käsitellään asetuksen (EY) N:o 1107/2009 vaatimukset täyttävillä kasvinsuojeluaineilla siten, että aineiden jäämät pysyvät asetuksen (EY) N:o 396/2005 mukaisesti vahvistettujen enimmäismäärien rajoissa, on pidettävä turvallisina kuluttajien terveyden kannalta. Jäsenvaltioiden vastuulla on varmistaa, että niiden markkinoille saatetut hedelmät ja vihannekset täyttävät torjunta-ainejäämien enimmäismääriä elintarvikkeissa ja rehuissa koskevat unionin vaatimukset. Näiltä osin Romanian viranomaiset eivät ole selittäneet, minkä vuoksi tällä hetkellä käytössä olevien asianmukaisten valvonta- ja täytäntöönpanotoimenpiteiden ei katsota olevan riittäviä varmistamaan kyseisten hedelmien ja vihannesten turvallisuuden.

(15) Kun perustana ovat unionin yhdenmukaiset vaatimukset, jotka koskevat kasvinsuojeluaineiden hyväksymistä ja käyttöä ja niiden jäämien enimmäismääriä hedelmissä ja vihanneksissa ja joihin kuuluu kasvinsuojeluaineiden turvallisuudesta tehtävä perusteellinen tieteellinen arviointi, ja kun otetaan huomioon ne täytäntöönpano- ja seurantasäännöt, joita jäsenvaltioiden toimivaltaisten viranomaisten on noudatettava, ei ole kansanterveyden suojeluun perustuvaa tarvetta asettaa elintarviketiedoille ja elintarvikkeiden merkinnöille torjunta-aineiden jäämiä koskevia pakollisia kansallisia lisävaatimuksia.

(16) Kun otetaan huomioon edellä mainitut seikat, asetusluonnosta ei voida pitää perusteltuna asetuksen (EU) N:o 1169/2011 39 artiklan 1 kohdan a alakohdassa tarkoitetuista kansanterveyden suojeluun liittyvistä syistä.

(17) Mitä tulee esitettyihin kuluttajansuojaan liittyviin perusteluihin, asetusluonnoksessa esitetyt toimenpiteet eivät ole suhteellisuusperiaatteen mukaisia, koska ne ylittävät sen mikä on tarpeen tavoitteen eli kuluttajansuojan saavuttamiseksi.

(18) Asetusluonnokseen sisältyvällä merkintävaatimuksella, jonka mukaan on mainittava tarvittaessa se, että kyseisten tuotteiden kuoren nauttimista olisi vältettävä, puolestaan luodaan kuluttajille virheellinen vaikutelma kyseisten hedelmien ja vihannesten turvallisuudesta antamalla ymmärtää, että tuotteet ovat turvallisia vain juuri tällä nimenomaisella tavalla käsiteltyinä eli kuorittuina. Tällä tavoin esitetään virheellisesti, että kuluttajille tiedottaminen olisi riittävä toimenpide sen sijaan, että elintarvikkeet poistettaisiin markkinoilta, jos ne eivät täytä elintarvikkeiden turvallisuutta koskevia vaatimuksia. Tämä ehdotettu merkintävaatimus johtaisi kuluttajia harhaan ja aiheuttaisi perusteetonta haittaa kaikille markkinoilla oleville hedelmille ja vihanneksille, jotka olisi merkitty asetusluonnoksen mukaisesti. Tällainen merkintävaatimus olisi näin ollen asetuksen (EU) N:o 1169/2011 7 artiklan vastainen. Lisäksi vaatimuksen sanamuoto on epätarkka, eikä sen soveltamisperusteita esitetä selkeästi.

(19) Täytäntöönpanoasetuksen (EU) N:o 543/2011 tavoitteena on kuluttajien suojeleminen, mutta siinä vahvistetaan erityiset merkintäsäännökset vain siltä osin kuin kyse on säilöntäaineiden tai muiden kemiallisten aineiden käytöstä sitrushedelmien käsittelyssä. Tämän perusteella voidaan päätellä, että tavoitteen saavuttamiseksi ei ole tarpeen asettaa tällaisia merkintävaatimuksia kaikentyyppisille hedelmille ja vihanneksille.

(20) Kun otetaan huomioon edellä mainitut seikat, asetusluonnosta ei voida pitää perusteltuna asetuksen (EU) N:o 1169/2011 39 artiklan 1 kohdan b alakohdassa tarkoitetuista kuluttajansuojaan liittyvistä syistä.

(21) Edellä esitetyn arvioinnin perusteella Romanian viranomaiset eivät ole perustelleet asetusluonnoksessa esitettyjä pakollisia lisätietoja vähintään yhdellä asetuksen (EU) N:o 1169/2011 39 artiklan 1 kohdassa luetelluista syistä.

(22) Näiden havaintojen perusteella komissio antoi 4 päivänä kesäkuuta 2020 asetusluonnoksesta kielteisen lausunnon asetuksen (EU) N:o 1169/2011 45 artiklan 3 kohdan nojalla. Komissio antoi kielteisen lausunnon tiedoksi Romanian viranomaisille 5 päivänä kesäkuuta 2020.

(23) Romanian viranomaisia olisi näin ollen kehotettava olemaan hyväksymättä ilmoittamaansa asetusta.

(24) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Romania ei saa hyväksyä 5 päivänä maaliskuuta 2020 ilmoitettua asetusluonnosta, joka koskee talouden toimijoiden velvollisuutta tiedottaa kuluttajille torjunta-aineilla tehdystä hedelmien ja vihannesten pintakäsittelystä.

2 artikla Tämä päätös on osoitettu Romanialle.

Tehty Brysselissä 23 päivänä helmikuuta 2021. Komission puolesta Stella KYRIAKIDES Komission jäsen

(1) EUVL L 304, 22.11.2011, s. 18.

(2) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta EUVL L 309, 24.11.2009, s. 1.

(3) Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).

(4) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(5) Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

(6) Komission täytäntöönpanoasetus (EU) N:o 543/2011, annettu 7 päivänä kesäkuuta 2011, neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta (EUVL L 157, 15.6.2011, s. 1).